section_heading: Povijest
paragraph_text: Profesionalno kuharstvo, kulinarstvo, razvija se uz dvorove velikaša te se postupno prenosi i na pučke kuhinje, koje razvojem postaju i prepoznatljive nacionalne kuhinje (npr. kineska, talijanska, francuska kuhinja i dr.). Kultu jela posvećene su čitave biblioteke, počevši od glasovite Trimalhionove gozbe (iz Satirikona G. Petronija Arbitra). Mnogobrojne su i gastronomske digresije velikih pisaca od renesanse (François Rabelais, Marko Marulić, i dr.) do suvremenih književnih i esejističkih pristupa, kao što je donekle i Kuharski kanconijer (Veljko Barbieri). Jednu od prvih Hrvatskih kuharica izdaje Gjuro Deželić 1868. god., i od tada izaze mnoge.